Imtella' Marzu 23, 2021 Rapport: Liam Carter L-aħħar irtokki qabel għada jinfetħu l-bibien tal-Valletta Design Cluster. Dan iċ-ċentru se jibda jservi bħala spazju artistiku ġdid fil-qalba tal-kapitali. Iċ-Chairman tal-Aġenzija Kulturali tal-Belt Valletta, Jason Micallef, qal li dan il-bini huwa legat tal-Valletta 2018 u sar b'investiment ta' €10.5 miljun, li kważi żewġ terzi minnhom huma fondi pubbliċi. Dik li xi darba kienet taqdi l-ħtiġijiet ta' biċċerija fil-Belt Valletta issa se tibdel il-funzjoni għal spazju li se jservi ta' pjattaforma għall-arti u l-kreattività. "Valletta Design Cluster huwa wieħed mill-akbar memorji u legati tas-sostenbilita li ħalliet il-V18 anke għall-VCA. Dan huwa ċentru uniku u ftit hawn bħalu, ngħidha b'responsabbiltà. Ċentru ta' inkubatur tal-kreattività, ċentru tad-disinn, ċentru tal-istilisti, ċentru għall-kull minn joħlom li jagħmel prototipi ta' dak kollu li jista' jsir fid-disinn. Is-saqaf ġie trasformat fi spazju miftuħ imħaddar bi ġnien uniku fil-Kapitali. Huwa wera s-sodisfazzjon tiegħu li parti abbundanta tal-Belt Valletta issa se tingħata l-ħajja. Spjega kif il-biċċerija se sservi għan kompletament differenti iżda l-istorja tagħha ġiet preservata bil-fran li fil-passat min jaf kemm temgħu nies, se jkunu qed jintużaw biex iservu ta' ispirazzjoni għad-dilettanti tal-gastronomija b'taħriġ apposta f'dan il-qasam. Is-Sur Micallef qal li l-uniku dispjaċir tiegħu hu li l-ftuħ uffiċjali ħabat ma' pandemija u għalhekk se jsir skont ir-restrizzjonijiet kollha imposti mill-awtoritajiet tas-saħħa.